FI Euroopan unionin virallinen lehti CE 84/775

(2004/C 84 E/0872)

KIRJALLINEN KYSYMYS E-0335/04

esittäjä(t): Astrid Thors (ELDR) komissiolle

(10. helmikuuta 2004)

Aihe: Sosnovy Borin ydinvoimalan käyttöluvan pidentäminen

Tšernobyl-tyyppisen Sosnovy Borin ydinvoimalan käyttölupa meni umpeen syksyllä 2003, ja luvalle on haettu pidennystä.

Koska EU on tehnyt yhteistyötä Venäjän kanssa Tacis-ohjelman puitteissa, kysyisinkin pitääkö komissio kyseisen ydinvoimalan turvallisuutta kansainvälisten normien mukaisena? Täyttääkö luvan myöntävä viranomainen ne normit, joita kyseisille viranomaistahoille on asetettava? Onko olemassa takuita siitä, että ydinjätteiden hallinnointi ja käsittely ovat kansainvälisten sopimusten mukaisia?

Christopher Patteriin komission puolesta antama vastaus

(13. huhtikuuta 2004)

Sosnovyi Borin ydinvoimalassa on neljä RBMK-tyyppistä reaktoria (1), joista kaksi on ensimmäisen sukupolven reaktoreita (otettu käyttöön vuosina 1973 ja 1975), jotka asiantuntijoiden mukaan eivät täytä kansainvälisesti tunnustettuja ydinturvallisuusnormeja. Komissio on usein pyytänyt niiden ja muiden venäläisten ensimmäisen sukupolven reaktoreiden sulkemista mahdollisimman pian. Komissio ja Venäjän federaatio kuuluvat yhteiseen työryhmään, jonka tehtävänä on tutkia venäläisten ensimmäisen sukupolven reaktoreiden sulkemista. Kahdeksan teollistuneimman maan (G8-maat) ydinturvallisuudesta ja -varmuudesta vastaava ryhmä päätti Genevessä 4. helmikuuta 2004 pitämässään kokouksessa jatkaa yhteistyöryhmän toimintaohjelman toteuttamista.

Venäjän federaatio on ollut sopimusosapuolena Kansainvälisen atomienergiajärjestön (IAEA) ydinturvallisuutta koskevassa kansainvälisessä yleissopimuksessa vuodesta 1996 alkaen. Näin ollen Venäjän hallitus vastaa ydinturvallisuudesta vastuussa olevan valvontaviranomaisen (Gosatomnadzor) riippumattomuudesta ja toimivallasta yleissopimuksen määräysten mukaisesti.

Venäjän federaatio on vastuussa ydinturvallisuutta koskevan sääntelyjärjestelmänsä kehittämisestä ja toimeenpanosta. Gosatomnadzor on vuodesta 1994 alkaen saanut apua eurooppalaisten ydinturvallisuudesta vastaavien kansallisten viranomaisten yhteenliittymältä Tacis-ohjelman puitteissa. Yhteenliittymä auttaa sitä vankan, maan erityistilanteeseen mukautetun riippumattoman ja osaavan organisaation kehittämisessä. Organisaatio noudattaa ydinturvallisuutta koskevassa kansainvälisessä yleissopimuksessa vahvistettuja perusperiaatteita. Toimilupien myöntämistä koskevan järjestelmän parantamista, laadunhallintajärjestelmien kehittämistä sekä turvallisuusanalyysejä koskevien vaatimusten parantamista on erityisesti painotettu. Niin lainsäädännön, sääntelyn, menettelyjen kuin työmenetelmienkin alalla on edistytty huomattavasti. Kysymykset Gosatomnadzorin riippumattomuudesta ydinvoimaloiden operaattoreihin sekä poliittisiin päättäjiin nähden kuuluvat kansallisten viranomaisten toimivaltaan.

Vaikka Venäjä on allekirjoittanut IAEA:n käytetyn polttoaineen ja radioaktiivisen jätteen huollon turvallisuutta koskevan kansainvälisen yleissopimuksen tammikuussa 1999, sopimus ei kuitenkaan vielä ole astunut voimaan. Näin ollen tässä vaiheessa ei voida vielä taata, että käytetyn polttoaineen ja radioaktiivisen jätteen huolto ja käsittely vastaisivat kansainvälisiä käytäntöjä.

(1) Kevytvesireaktori, jossa käytetään hidasteena grafiittia.